钦定古今图书集成/明伦汇编/官常典/第398卷 > 安磐
## 钦定古今图书集成/明伦汇编/官常典/第398卷 > 安磐

按《明外史》本传：“‘磐字公石，嘉定州人。弘治末进士，改
庶吉士。正德时，历吏、兵二科给事中，乞假去。世宗践
阼，起故官。帝手诏欲加兴献帝皇号。磐言：兴，藩国也，
不可加于帝号之上。献，谥法也，不可加于生存之母。
本生所后，势不俱尊。大义私恩，自有轻重’。会廷臣多
力争，事得且止。嘉靖元年，主事霍韬言科道官亵服”
受诏，大不敬。磐偕同官论韬先以议礼得罪名教，恐
言官发其奸，故摭拾细事，意在倾排。帝置不问。寻因
事言：“先朝内外巨奸，若张忠、刘养、韦霦、魏彬、王琼、甯
杲等，漏网得全要领，其货赂可以通神，未尝不夤缘
觊复用。宜严察预防天下事，毋令若辈再坏。”帝纳其
言，命锦衣官密访缉之。中官张钦家人李贤者。帝许
任为锦衣指挥，磐极言不可，不听。锦衣千户张仪以
附中官张锐，黜革。御史杨百之忽为讼冤，言：“仪当宸
濠逆谋时，首倡大义，劝锐却其馈遗。今锐以是免死，
仪功不录，无以示报。”磐疏言：“百之憸邪，阳为仪游说，
而阴与锐交关，为再起地。百之情得，乃诬磐因请属
不行，挟私行谤。”吏部尚书乔宇等议黜百之。刑部谓
情状未明，宜俱逮治。帝两宥之，夺百之俸三月，磐一
月。帝频兴斋醮，磐又抗言“曩武宗为左右所蛊，命番
僧锁南、绰吉出入豹房，内官刘允迎佛西域。十数年
间，糜费大官，流谤道路。自刘允放而锁南囚，天下服
陛下之明，正道复而异端息，天下服陛下之圣，供亿
减而光禄裕，天下服陛下之俭；宫掖清而小人服，天
下服陛下之威。奈何甫及二年，遽袭旧辙？不斋则醮，
月无虚日。此岂陛下本意？实太监崔文等为之。文钟
鼓厮役，夤缘冒迁，既经降革，乃营求还职，导陛下至
此，使贻讥天下后世，文可斩也。”文尝试陛下，欲行香
则从之，欲登坛则从之，欲拜疏则又从之，无已，则导
以游幸，导以土木，导以征伐，方且连类以进，伺便以
逞。臣故曰“文可斩也。”疏入，报闻而已。户部主事罗洪
载以杖锦衣百户张瑾下诏狱，磐与同官张汉卿、张
逵、葛等请付之法司，皆不听。永福长公主下嫁，择
婚于七月下旬，磐言：“长公主于孝惠皇太后为在室
孙女，期服未满，宜更其期。旧仪，驸马见公主，行两拜
礼。公主坐受，乖夫妇之分，亦当革正。”帝以遗旨格之，
相见礼如故。锦衣革职旗校王邦奇屡乞复职，磐言：
“邦奇等在正德世，贪饕搏噬，有若豹狼。其捕奸盗也，
或以一”人而牵十馀人，或以一家而连数十家，锻炼
狱词，付之司寇，谓之“铸铜板。”其缉妖言也，或用番役
四出搜愚民诡异之书，或购奸僧潜行诱愚民弥勒
之教，然后从而掩之，无有解脱，谓之“种妖言。”数十年
内，死者填狱，生者冤号，今不追正其罪，使得保首领，
亦已幸矣，尚敢肆然无忌，屡渎天听，何为者“哉？且陛
下收已涣之人心，奠将危之国脉，实在《登极》一诏。若
使此辈攘臂，一朝坏之，则奸人睥睨，环立蜂起，堤防
溃决，不知所纪极矣。宜严究治，绝祸源。”帝不能从。其
后邦奇卒为大厉，如磐言，帝驿召席书、桂萼等，磐请
斥之以谢天下。且言：“今欲别立一庙于大内，是明知
恭穆不可入太庙矣。”夫孝宗“既不得考，恭穆又不得
入，是无考也。世岂有无考之太庙哉？此其说之自相
矛盾者也。”不听。历兵科都给事中。以率众伏阙，再受
杖，除名为民，卒于家。